Broj: 711-I-1193-Pp-118-22/23-09-23

Zagreb, 13. lipnja 2023.

**PEĐA GRBIN**

**zastupnik u Hrvatskom saboru**

**Predmet: PEĐA GRBIN, zastupnik u Hrvatskom saboru**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 13. lipnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju napisa objavljenih u medijima i to na portalu jutarnji.hr od dana 15. veljače 2022. otvorilo 16. veljače 2022. predmet u odnosu na obveznika Peđu Grbina, zastupnika u Hrvatskom saboru, pod brojem Pp-118/22. U navedenom članku navodi se da Peđa Grbin nije promijenio prebivalište iz Pule u Zagreb iako više od 10 godina živi u Zagrebu, a s njim živi i njegova obitelj te mu je partnerica zaposlena u Zagrebu gdje je dobio i dijete. Također se navodi da mu Hrvatski sabor plaća najamninu za stan u Zagrebu te da redovito koristi desetke tisuća kuna za putne troškove kad ide u Pulu, a do nedavno je koristio i naknadu za odvojeni život koje se odrekao kako bi mogao upisati dijete u vrtić u Zagrebu.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona.

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), koji je bio na snazi do 25. prosinca 2021. kada je stupio na snagu ZSSI, u članku 3. stavku 1. točki 3. bilo je propisano da su dužnosnici u smislu toga Zakona zastupnici u Hrvatskom saboru.

Uvidom u Registar obveznika, koji ustrojava i vodi Povjerenstvo, utvrđeno je da Peđa Grbin obnaša dužnost zastupnika u Hrvatskom saboru u kontinuitetu od 22. prosinca 2011. slijedom čega je isti bio u obvezi obvezi postupati sukladno odredbama ZSSI/11-a te je u obvezi postupati sukladno odredbama trenutno važećeg ZSSI-a.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-384-Pp-118/22-02-19 od 21. ožujka 2022. zatražilo od Ministarstva unutarnjih poslova dostavu podataka o prebivalištu i/ili boravištu Peđe Grbina i …………………….. te je na spomenuto traženje Ministarstvo unutarnjih poslova odgovorilo dopisom od 31. ožujka 2022., KLASA: 220-01/22-01/839, URBROJ: 511-01-202-22-2, dostavljajući zatražena uvjerenja o prebivalištu (povijesna) te uvjerenje o boravištu (povijesno) za …………………........... uz napomenu da Peđa Grbin nema prijavljeno aktivno boravište u Republici Hrvatskoj.

Iz dostavljenog Uvjerenja o prebivalištu za Peđu Grbina od 31. ožujka 2022., Broj: 511-08-18/1-129-622/2022, razvidno je da je isti od 14. studenoga 1987. do dana izdavanja uvjerenja imao prebivalište u Puli, a iz Uvjerenja o prebivalištu za ……………………… od 31. ožujka 2022., KLASA: 220-01/22-02/387, URBROJ: 511-01-202-22-26, razvidno je da je ista od 15. siječnja 1991. do 12. kolovoza 2005. imala prijavljeno prebivalište u Puli, potom od 17. kolovoza 2005. do 18. prosinca 2008. u Zagrebu, od 31. prosinca 2008. do 23. veljače 2015. ponovno u Puli da bi od 23. veljače 2015. imala prijavljeno prebivalište u Zagrebu.

Povjerenstvo je također dopisom Broj: 711-I-385-Pp-118/22-03-19 od 21. ožujka 2022. zatražilo od Hrvatskog sabora dostavu očitovanja jesu li obvezniku Peđi Grbinu, u razdoblju od 22. studenoga 2011. do dana upućivanja dopisa, uz plaću isplaćene i naknada za odvojeni život, naknada za smještaj i režije te naknada troškova putovanja do mjesta prebivališta kao i eventualne druge naknade te temeljem kojeg akta su isplate izvršene.

Hrvatski sabor je na spomenuto traženje odgovorio dopisom od 11. travnja 2022., KLASA: 023-01/22-01/05, URBROJ: 6541-22-04, uz koji je dostavljen dopis Ureda za opće poslove Hrvatskoga sabora i Vlade Republike Hrvatske od 8. travnja 2022., KLASA: 121/02/22-02/03, URBROJ: 50403-05-1/09-22-02, u kojem je navedeno da je obvezniku Peđi Grbinu u traženom razdoblju iplaćivana naknada za odvojeni život temeljem Rješenja Odbora za izbor, imenovanja i upravne poslove Hrvatskoga sabora (KLASA: UP/I-121-04/12-01/49, URBROJ: 6521-18-12-01 od 31. siječnja 2012., KLASA: UP/I-121-04/12-01/49, URBROJ: 6521-18-15-02 od 30. studenoga 2015., KLASA: UP/I-121-04/16-01/06, URBROJ: 6521-18-16-01 od 15. veljače 2016., KLASA: UP/I-121-04/16-01/06, URBROJ: 6521-18-16-02 od 31. svibnja 2016., KLASA: UP/I-121-04/16-03/59, URBROJ: 6521-18-16-01 od 14. studenoga 2016., KLASA: UP/I-121-04/20-01/50, URBROJ: 6521-18-20-01 od 22. rujna 2020. i KLASA: UP/I-121-04/20-01/50, URBROJ: 6521-18-22-03 od 18. siječnja 2022.).

Iz navedenih Rješenja, čije su preslike dostavljene uz očitovanje Hrvatskog sabora razvidno je da je obvezniku Peđi Grbinu priznato pravo na primanje naknade za odvojeni život od 22. prosinca 2011. u iznosu od 1.000,00 kuna mjesečno te da je istom utvrđen prestanak navedenog prava s danom 30. studenoga 2015. da bi mu potom isto pravo ponovno bilo priznato od 28. prosinca 2015. u istom iznosu. Rješenjem od 31. svibnja 2016. utvrđeno je da se prethodno utvrđena naknada za odvojeni život ne isplaćuje u vremenu od 15. srpnja do 15. rujna i od 15. prosinca do 15. siječnja tekuće godine te u razdoblju od raspuštanja do konstituiranja novog saziva Hrvatskoga sabora, a na isti način je obvezniku priznata naknada od 14. listopada 2016. Rješenjem od 14. studenoga 2016. te od 15. rujna 2020. Rješenjem od 22. rujna 2020. Naposljetku, obvezniku je Rješenjem od 18. siječnja 2022. utvrđen prestanak prava na naknadu za odvojeni život s danom 12. siječnja 2022. na osobni zahtjev.

Uz očitovanje Hrvatskog sabora dostavljene su i preslike ugovora o najmu stana (KLASA: 371-01/12-01/44, URBROJ: 6544-3-12-01 od 16. siječnja 2012., KLASA: 371-01/13-01/03, URBROJ: 6544-3-13-01 od 18. travnja 2013., KLASA: 371-01/13-01/18, URBROJ: 6544-3-13-01 od 24. rujna 2013., KLASA: 371-01/15-01/30, URBROJ: 6544-3-15-01 od 7. prosinca 2015., KLASA: 371-01/16-01/16, URBROJ: 6544-3-16-01 od 15. siječnja 2016., KLASA: 371-01/16-01/99, URBROJ: 6544-3-16-01 od 24. listopada 2016., KLASA: 371-01/20-01/78, URBROJ: 6544-3-20-01 od 9. listopada 2020., KLASA: 371-01/21-01/11, URBROJ: 6544-3-21-2 od 17. ožujka 2021.).

Iz navedenih ugovora o najmu stana razvidno je da se radi o trostranim ugovorima na određeno vrijeme koji su sklopljeni između fizičkih osoba kao najmodavaca, Hrvatskog sabora, zastupanog po tajniku Hrvatskoga sabora, kao najmoprimca, i Peđe Grbina kao korisnika stana. Predmet navedenih ugovora je najam stana u Zagrebu radi stanovanja Peđe Grbina, zastupnika u Hrvatskom saboru, te je istima ugovorena mjesečna najamnina u iznosu od 2.500,00 kuna neto koju, uz porez i prirez za najam stana, plaća najmoprimac dok korisnik stana plaća režijske troškove.

U spomenutom dopisu Ureda za opće poslove Hrvatskoga sabora i Vlade Republike Hrvatske navodi se da je Odlukom o smještaju zastupnika Hrvatskog sabora u Zagrebu za vrijeme zasjedanja Sabora, radnih tijela i klubova zastupnika („Narodne novine“, br. 128/00., 16/01., 40/01., 51/01. – pročišćeni tekst, 133/02., 144/02. – pročišćeni tekst, 158/03., 38/05., 44/05. – pročišćeni tekst i 47/16.) regulirana isplata naknade za smještaj zastupnika u Zagrebu te da ista iznosi 2.500,00 kuna neto te se isplaćuje najmodavcu uvećana za porez i prirez dok se naknada troškova režija isplaćuje zastupniku temeljem dostavljenih računa do 500,00 kuna mjesečno. U nastavku dopisa naveden je pregled isplaćenih naknada za smještaj koje su od veljače 2012. do veljače 2022. isplaćivane najmodavcima odnosno pregled isplaćenih naknada troškova režija koje su iplaćene obvezniku u istom razdoblju.

Nadalje, u istom dopisu Ureda za opće poslove Hrvatskoga sabora i Vlade Republike Hrvatske navedeno je da je Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine“, br. 128/00., 133/02., 137/02. – pročišćeni tekst, 18/06. i 59/16.) regulirana naknada troškova za korištenje osobnog automobila za dolazak na sjednice te je u nastavku očitovanja naveden pregled izvršenih isplata obvezniku Peđi Grbinu od siječnja 2012. do veljače 2022. za korištenje automobila i cestarinu.

Povjerenstvo je nastavno na zaprimljena očitovanja i dokumentaciju dopisom Broj: 711-I-629-Pp-118-22/23-06-19 od 11. travnja 2023. od Hrvatskog sabora zatražilo očitovanje je li obitelj obveznika dužna imati prebivalište/boravište 50 km od Zagreba kako bi obveznik mogao ostvariti pravo na naknadu za odvojeni život ili je dovoljno da obveznik ima prijavljeno prebivalište 50 km od Zagreba neovisno od činjenice da u Zagrebu živi zajedno sa članovima svoje obitelji, a budući da je uvidom u dostavljena Rješenja Odbora za izbor, imenovanja i upravne poslove Hrvatskoga sabora, kojima se obvezniku priznaje navedena naknada, Povjerenstvo utvrdilo kako se kao uvjet primanja naknade navodi da saborski zastupnik mora imati prebivalište udaljeno više od 50 km od Zagreba te imati osiguran smještaj u Zagrebu tijekom zasjedanja Sabora, radnih tijela ili klubova zastupnika.

Na spomenuto traženje Hrvatski sabor, Odbor za izbor, imenovanja i upravne poslove, odgovorio je dopisom od 19. travnja 2023. KLASA: 023-01/23-01/04, URBROJ: 6521-18-23-02, u kojem je navedeno da je člankom 13. stavkom 1. točkom 1. Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) propisano da dužnosnici (zastupnici) imaju pravo na naknadu za odvojeni život.

Dalje se navodi da je člankom 2. Zakona o pravima i dužnostima zastupnika u Hrvatskom saboru („Narodne novine“, br. 55/00., 107/01., 86/09., 91/10. i 49/11., 12/12., 102/14. – Odluka Ustavnog suda Republike Hrvatske i 44/17.) propisano da zastupnici imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako Zakonom nije što drukčije određeno.

U istom se očitovanju također navodi da je pravo na naknadu za odvojeni život za zastupnike Hrvatskoga sabora regulirano Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika („Narodne novine“, br. 128/00., 16/01., 40/01., 51/01. – pročišćeni tekst, 132/02., 144/02. – pročišćeni tekst, 158/03., 38/05., 44/05. – pročišćeni tekst i 47/16.) iz koje proizlazi da pravo na naknadu za odvojeni živort pripada zastupnicima koji imaju prebivalište udaljeno više od 50 km od Zagreba, a u vrijeme zasjedanja Sabora, radnih tijela i klubova zastupnika korite smještaj u stanovima za službene potrebe, unajmljenim garsonijerama i jednosobnim stanovima pod jednakim uvjetima kao i u stanovima za službene potrebe te zastupnicima koji imaju osiguran smještaj u Zagrebu u stanu koji je u njihovom vlasništvu ili valsništvu člana njihove uže obitelji.

U očitovanju se dalje navodi da je kod donošenja rješenja o priznavanju prava na naknadu za odvojeni život potrebno utvrditi da zastupnik ostvaruje smještaj na jedan od načina predviđenih spomenutom Odlukom te da zastupnik ima prebivalište udaljeno više od 50 km od Zagreba, a da o osiguranom smještaju zastupnika Odbor obavještava Tajnik Hrvatskog sabora, ako se radi o smještaju u unajmljenom stanu (dostavlja se Ugovor o najmu stana), Predsjedništvo Hrvatskoga sabora, ako se radi o stanu za službene potrebe (dostavlja se Odluka o priznavanju prava zastupnika u Hrvatskom saboru na smještaj u stanu za službene potrebe u Zagrebu i Ugovor o korištenju staa za službene potrebe), te zastupnik, ako se radi o stanu u osobnom vlasništvu ili vlasništvu člana obitelji (dostavlja se izjava o navedenom). Podatke o prebivalištu i namjeri korištenja osiguranog smještaja u Zagrebu s naknadom za odvojeni život za vrijeme obnašanja zastupničke dužnosti Odbor koristi iz Zastupničkog upitnika zastupnika koji su isti dužni ispuniti na počettku mandata i sve promjene tijekom mandata javiti u Tajništvo Hrvatskoga sabora te da zastupnici također ispunjavaju zahtjev za ostvarivanje prava u Hrvatskom saboru u kojem je jedna od ponuđenih opcija i pravo na smještaj u Zarebu s naknadom za odvojeni život.

U očitovanju se zaključno navodi da je sve naprijed navedeno primijenjeno i kod donošenja rješenja o priznavanju prava na naknadu za odvojeni život za zastupnika Peđu Grbina.

U privitku očitovanja je dostavljen ispunjeni zahtjev Peđe Grbina od 22. srpnja 2020. za ostvarivanje prava u Hrvatskom saboru i to prava na plaću i prava na smještaj u Zagrebu s naknadom za odvojeni život kao i ispunjeni upitnik od istoga dana u kojem je obveznik Peđa Grbin naveo da ima prebivalište u Puli i da ima namjeru podnijeti zahtjev za unajmljivanje stana te da ispunjava uvjete za unajmljivanje stana jer ne posjeduje stan na udaljenosti manjoj od 50 km od Zagreba kao i da želi koristiti vlastito vozilo za dolazak na zasjedanje Hrvatskoga sabora. Uz spomenuto očitovanje dostavljeno je i pismeno obveznika Peđe Grbina od 12. siječnja 2022. kojim je Odboru za izbor, imenovanja i upravne poslove Hrvatskoga sabora podnio zahtjev za ukidanjem isplate naknade za odvojeni život.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 1. stavkom 2. podstavkom 3. Zakona o obvezama i pravima državnih dužnosnika propisano je da su zastupnici u Hrvatskom saboru dužnosnici u smislu toga Zakona.

Člankom 11. Zakona o obvezama i pravima državnih dužnosnika propisano je da za vrijeme obnašanja dužnosti dužnosnici imaju: pravo na plaću, pravo na naknadu određenih materijalnih troškova i druga prava u svezi s obnašanjem dužnosti.

Člankom 13. istoga Zakona propisano je da su naknade materijalnih troškova na koje dužnosnici imaju pravo: naknada za odvojeni život, nakanda troškova za službeno putovanje i naknada troškova prehrane te da se na navedene naknade primijenjuju propisi koji se odnose na te naknade za ostale korisnike državnog proračuna.

Citirane odredbe članka 11. i 13. Zakona o obvezama i pravima državnih dužnosnika neizmijenjene su na snazi od dana početka primjene navedenog Zakona 1. kolovoza 1998.

Prema članku 2. Zakona o pravima i dužnostima zastupnika u Hrvatskom saboru zastupnici u Hrvatskom saboru, imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako istim Zakonom nije što drukčije određeno. Člankom 3. navedenog Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima pravo na: plaću, odnosno razliku plaće ako je plaća koju zastupnik ostvaruje po drugoj osnovi manja, naknadu plaće nakon prestanka obnašanja zastupničke dužnosti, naknadu materijalnih troškova u mjesečnom, paušalnom iznosu (zastupnički paušal), mirovinu prema Zakonu o mirovinskom osiguranju, te druga prava utvrđena istim Zakonom i Poslovnikom i drugim aktima.

Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika u točki I. stavku 1. propisano je da zastupnici u Hrvatskomu saboru koji imaju prebivalište udaljeno više od 50 km od Zagreba u vrijeme zasjedanja Sabora, radnih tijela i klubova zastupnika koriste smještaj:

– u stanovima za službene potrebe,

– u unajmljenim garsonijerama i jednosobnim stanovima pod jednakim uvjetima kao i u stanovima za službene potrebe i

– iznimno, hotelski smještaj kada im nije osiguran smještaj iz podstavka 1. i 2. iste točke Odluke.

Prema točki II. Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu iz podstavka 1. i 2. točke I. iste Odluke određuje se u mjesečnom iznosu 2.500,00 kuna (neto) za najam stana i isplaćuje najmodavcu iz sredstava osiguranih u državnom proračunu na temelju ugovora o najmu stana zaključenog između najmodavca i Hrvatskoga sabora kao najmoprimca, a naknada troškova režije isplaćuje se na temelju računa zastupnika do 500 kuna mjesečno.

Istom je točkom navedene Odluke utvrđeno i da zastupniku iz podstavka 1., 2. i 3. točke I. iste Odluke pripada pravo na naknadu za odvojeni život iz točke 1. članka 13. Zakona o obvezama i pravima državnih dužnosnika te da naknada za smještaj zastupnika u Zagrebu i naknada za odvojeni život isključuju pravo zastupnika na dnevnice za dan dolaska i povratka sa zasjedanja odnosno sa sjednice radnog tijela ili kluba zastupnika.

Odlukom o izmjeni i dopuni Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu („Narodne novine“, br. 47/16.) od 13. svibnja 2016., koja je istoga dana stupila na snagu, utvrđeno je da se naknada za odvojeni život neće isplaćivati zastupnicima u vremenu od 15. srpnja do 15. rujna i od 15. prosinca do 15. siječnja tekuće godine, te u razdoblju od raspuštanja do konstituiranja novog saziva Hrvatskoga sabora.

Odlukom o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima („Narodne novine“, br. 117/12.) u točki V. stavku 1. propisano je da naknada za odvojeni život od obitelji, koja isključuje pravo na dnevnicu za obavljanje službenih poslova u mjestu prebivališta obitelji, mjesečno iznosi 1.000,00 kuna.

Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije u točki VI. stavku 1. propisano je da zastupnici, koji koriste smještaj u stanovima za službene potrebe ili u unajmljenim stanovima i oni koji iznimno koriste hotelski smještaj, a na sjednice Sabora, radnih tijela i klubova zastupnika dolaze vlastitim vozilom, imaju pravo na višekratnu naknadu troškova kilometraže (pri dolasku i odlasku u svakom tjednu koliko traje zasjedanje).

Nastavno na sve utvrđeno u ovoj pravnoj stvari, Povjerenstvo ističe da vezano uz primanje obveznika Peđe Grbina po osnovi naknade za smještaj zastupnika u Zagrebu, naknade za troškove režija, naknade za odvojeni život i naknade troškova za korištenje osobnog automobila za dolazak na sjednice u razdoblju od početka obnašanja dužnosti zastupnika u Hrvatskom saboru u prosincu 2011. pa sve do veljače 2022. nije utvrdilo da iz postupanja obveznika proizlazi primanje nedopuštenih naknada.

Naime, naknadu za smještaj zastupnika u Zagrebu u iznosu od 2.500,00 kuna neto koja se isplaćuje najmodavcu, uvećana za porez i prirez, obveznik Peđa Grbin ostvarivao je temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika budući da je u predmetnom razdoblju imao prijavljeno prebivalište u Puli koja je udaljena više od 50 km od Zagreba te je bio korisnik unajmljenog stana temeljem Ugovora o najmu stanova koje je Hrvatski sabor sklopio s najmodavcima.

Također, obveznik Peđa Grbin u predmetnom je razdoblju primao naknadu troškova režija za unajmljene stanove temeljem odredbi iste Odluke prema kojima je temeljem računa imao pravo na isplatu do 500,00 kuna mjesečno.

Nadalje, obveznik Peđa Grbin je u razdoblju od 22. prosinca 2011. do 30. studenoga 2015. te ponovno od 28. prosinca 2015. do 12. siječnja 2022. (kada je prestalo pravo na naknadu na osobni zahtjev obveznika) primao mjesečnu naknadu za odvojeni život u iznosu od 1.000,00 kuna neto koja od 13. svibnja 2016. nije isplaćivana zastupnicima u vremenu od 15. srpnja do 15. rujna i od 15. prosinca do 15. siječnja tekuće godine, te u razdoblju od raspuštanja do konstituiranja novog saziva Hrvatskoga sabora. Navedeni primitak također je ostvaren temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika i Odluke o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima.

Naposljetku, obveznik Peđa Grbin u predmetnom je razdoblju primao naknadu troškova za korištenje osobnog automobila za dolazak na sjednice Hrvatskoga sabora i to temeljem odredbi Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije.

Slijedom svega navedenog, Povjerenstvo utvrđuje da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznika Peđe Grbina, zastupnika u Hrvatskom saboru, međutim smatra nužnim istaknuti da su obveznici u obnašanju javne dužnosti dužni čuvati vlastitu vjerodostojnost i dostojanstvo povjere im dužnosti te povjerenje građana i u tom smislu dodatno i pravovremeno preispitivati svako svoje pravo ili povlasticu.

Povjerenstvo napominje da se radi o nadstandardima koji idu u smjeru jačanja etike vlasti te da donošenje takvih moralno ispravnih odluka pri obavljanju javne dužnosti doprinosi i vrednovanju postupaka od strane građana kao moralnih i ispravnih, a dodatno jačaju integritet obveznika budući da se u suprotnom postavlja pitanje moralnosti neovisno o činjenici određenog prava.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Peđa Grbin, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana